
DANMARKS-SAMFUNDET


Protektor: Hans Kongelige Højhed Prins Joachim


Beslutningsreferat fra generalforsamlingen

Lokalforeningen for Storkøbenhavn 2020
Generalforsamlingen mandag den 3. februar fra kl. 19:30.

Kulturhuset Kilden, Nygårds Plads 31, Brøndby
Lokalforeningens generalforsamling blev i 2020 gennemført i et mødelokale i Kulturhuset Kilden. Der deltog 21 deltagere, heraf 18 stemmeberettigede medlemmer.

Lokalforeningens formand Chr. Ankerstjerne Rønneberg bød velkommen og med en fællessang. 
Formanden forestod derefter valg af dirigent.

ad 0: Valg af dirigent

Gunnar Bak Cedermann – som er forretningsfører i Danmarks-Samfundets landsforening - blev valgt uden modkandidater. Dirigenten konstaterede, at generalforsamlingen var lovligt indkaldt, lovlig i henhold til lokalforeningens vedtægter og dermed beslutningsdygtig.

ad 1: Valg af stemmetællere

Ib Ketler og Sonja Falkenberg
ad 2: Formandens beretning for 2019 

Formandens mundtlige beretning for lokalforeningens arbejde i 2019.

2019 blev for Danmarks-Samfundet i Storkøbenhavn et helt særligt år, idet vi her fejrede Dannebrogs 800 års fødselsdag. Valdemarsdag – den store fødselsdag - den 15. juni 2019 indledtes som sædvanlig med mindehøjtidelighed ved Danmarks-Samfundets mindesmærke for de faldne frivillige fra Sverige, Norge og Finland under de to slesvigske krige. Vi valgte at uddele vore egne flag og faner her, da der ved hovedarrangementet senere på dagen ikke var tid til uddeling af lokale faner. Af hensyn til dagens mange festligheder valgte vi at undlade den sædvanlige tale, men 1. Regiment, Danske Livregiments Soldaterforenings Sangkor sang som sædvanlig, ligesom folkedanserne hjalp til med uddelingen af nye flag og faner. Senere på formiddagen var der festgudstjeneste i Vor Frue Kirke, Københavns Domkirke ved Københavns biskop Peter Skov Jakobsen. Herefter gik der fire store flagprocessioner gennem København til Københavns Rådhusplads. Én procession med storkøbenhavnske faner udgik fra domkirken og tre processioner med faner fra resten af landet fra Livgardens Kaserne. Herefter blev der afholdt et festligt arrangement på Rådhuspladsen, hvor Danmarks-Samfundets protektor, Hans Kongelige Højhed Prins Joachim uddelte faner, og hvor statsministeren holdt talen for Dannebrog. Herefter var der koncert i rådhushallen for særligt indbudte efterfulgt af et traktement i festsalen. Deres Kongelige Højheder Prins Joachim og Prinsesse Marie deltog i hele arrangementet fra festgudstjenesten og til traktementet i festsalen på rådhuset. Når bortses fra, at det regnede kraftigt under arrangementet på Rådhuspladsen, blev det en meget vellykket og smuk fejring af vort flags 800 års dag, og regnen kunne bestemt ikke tage glæden fra alle de deltagende. Der er her grund til at rette en varm tak til landsledelsen, men ikke mindst også til bestyrelsen for Danmarks-Samfundet i Storkøbenhavn for en enestående indsats i forbindelse med planlægningen og afviklingen af dette meget store arrangement. 

Den 6. juni 2019 deltog en del af bestyrelsen som gæster ved fejringen af det svenske flags dag i Malmø. Vi blev som sædvanlig meget hjerteligt modtaget. Det er en mangeårig tradition, at vi henover sundet deltager i hinandens flagfester. Flere repræsentanter fra Länskomiteen i Skåne deltog da også i den store valdemarsfest den 15. juni 2019. I 2019 havde forbindelsen henover sundet med deltagelse i hinandens flagdage varet i 100 år. Dette blev markeret i Malmø den 6. juni, hvor Danmarks-Samfundet i Storkøbenhavn deltog med en dannebrogsfane. 

Den 20. september 2019 deltog Danmarks-Samfundet i Storkøbenhavn som ansvarlig for faneborgen i Mindelunden i anledning af Hendes Majestæt Dronningens afsløring af det nye monument for de danske soldater, der mistede livet i dansk og allieret tjeneste i perioden 1940 til 1945.  

I øjeblikket består bestyrelsens arbejde primært af forberedelsen af markeringen af valdemarsfesten den 15. juni 2020. Vi forventer, at der som sædvanlig vil blive afholdt en mindehøjtidelighed ved Møens Contragarde ved Kastellet og senere valdemarsfest i Holmens Kirke efterfulgt af faneoptog igennem København afsluttende med et arrangement på Rosenborg Eksercerplads ved Livgardens Kaserne.

Gunnar Bak Cedermann vil i aften under kaffen i øvrigt fortælle om indtryk fra den store fødselsdagsfejring og om nyt fra landsledelsen.

Næstformanden Jørgen Falkenberg og kassereren Käthe Salvang har begge valgt at udtræde af bestyrelsen i forbindelse med denne generalforsamling. Jeg vil her gerne rette en hjertelig og varm tak til dem begge for en uvurderlig, helhjertet og usædvanlig stor indsats for Danmarks-Samfundet igennem en årrække. 

Jeg vil endvidere gerne her takke vore medlemmer for den stadige støtte. Enhver kontingentindbetaling er med til fortsat at gøre det muligt for os at holde så stor og så festlig en valdemarsfest, som vi nu igennem en årrække er blevet vant til i København. I den forbindelse kan jeg nævne, at flagsalget fortsat generelt er dalende over hele landet. Derfor er enhver støtte i form af sponsorater, medlemsbidrag og gaver vigtigere end nogensinde før. I Storkøbenhavn har vi for tiden ingen sponsorer, hvilket betyder, at vore valdemarsfester desværre snart må forventes at blive af et noget mindre tilsnit, end vi er vant til, hvis vi vel at mærke ikke finder nogle nye sponsorer. Hvis der er medlemmer, som gerne vil bidrage til arbejdet med at finde nye sponsorer, er man velkommen til at rette henvendelse til undertegnede. Enhver gave fra medlemmerne, stor eller lille, vil som sagt ligeledes blive modtaget med stor glæde. 

Endelig vil jeg gerne atter opfordre alle medlemmer, der har en e-mailadresse, til at give os denne, da det vil gøre det lettere for os at kontakte vore medlemmer. Hvis man skifter e-postadresse, er det ligeledes vigtigt at give os besked derom. 

Med disse ord vil jeg slutte denne beretning for 2019. 

Tak!  

I et kommende nyhedsbrev vil formandens mundtlige beretning, referat fra generalforsamlingen samt information om kommende medlemsarrangement blive præsenteret. 

Der var ingen spørgsmål, bemærkninger eller kommentarer til beretningen.

Formandens beretning blev derefter enstemmigt godkendt af generalforsamlingen.

ad 3: Kassererens beretning og gennemgang af regnskab for 2019
Regnskabet blevet forelagt af lokalforeningens regnskabsfører Käthe Salvang. Det viste et underskud på 180,50 kr. De enkelte poster i det af revisoren reviderede regnskab og samt lokalforeningens resultatopgørelse for 2019 blev gennemgået og kommenteret af regnskabsføreren. Revisor havde grundigt gennemset det foreliggende regnskab og gennemført bilagskontrol. Der var et enkelt spørgsmål til det fremlagte regnskab og resultatopgørelse fra revisor Erik Jønsson omkring posten Diverse. 

Lokalforeningen har gennem årene haft resultatopgørelser med underskud. Det betyder, at om få år vil donationen fra Remmen Fonden være brugt. Konsekvenser heraf er, at enten skaffes der penge gennem nye donationer/sponsorater eller også skal lokalforeningen opkræve et lokalkontingent for 2020. 
Regnskab og resultatopgørelse for 2019 blev enstemmigt godkendt af generalforsamlingen.

ad 4: Behandling af indkomne forslag

Der var ikke indkommet nogen forslag til behandling på generalforsamlingen.

ad 5: Fastsættelse af eventuelt lokalt kontingent

Bestyrelsen stillede forslag om et lokalforeningskontingent på 25 kr. for alle lokalforeningens medlemmer. Motivation og begrundelse for et lokalforeningskontingent på 25 kr. i 2020 var dels at lokalforeningens kassebeholdning snart er tom og dels at et årligt lokalforeningskontingent, med det nuværende antal medlemmer, ville dække de omkostninger der var forbundet med gennemførelse af en flagfest i København. 
Der blev drøftet muligheden for i stedet for at ansøge fonde ikke til drift af lokalforeningen, men alene til afgrænsede budgetopgjorte projekter og alene med små beløb. 

Fra Landsledelsen var der afgivet et tilbud om at Danmarks-Samfundet ville dække en større del af de udgifter der var forbundet med gennemførelse af lokalforeningens arrangementer i København.

Forslag om et lokalforeningskontingent på 25 kr. for alle lokalforeningens medlemmer i 2020 blev bragt til afstemning.

For forslaget stemte 13. Imod forslaget stemte 5.

Forslaget blev vedtaget.

ad 6: Valg af bestyrelsesmedlemmer 
Følgende blev genvalgt til lokalforeningens bestyrelse for en periode på 2 år frem til generalforsamlingen i 2022 Ebbe Ravn og Kim Eggerts. 
Følgende blev nyvalgt til lokalforeningens bestyrelse for en periode på 2 år frem til generalforsamlingen i 2022 Tina Ravn Bonvang og Erling Nielsen.  
ad 7: Valg af suppleanter

Valgt som suppleanter til bestyrelsen blev Preben Bille Brahe og David Grolin Kristensen. Disse er valgt for en periode på 1 år frem til generalforsamlingen i 2021.

ad 8: Valg af revisor og revisorsuppleant

Erik Jønsson blev valgt som revisor for en periode på 1 år frem til generalforsamlingen i 2021.

Käthe Salvang blev valgt som revisorsuppleant for en periode på 1 år frem til generalforsamlingen i 2021.

ad 9: Valg af deltagere til Landsforeningens repræsentantskabsmøde 

Med stemmeret blev valgt Ib Ketler og Erling Nielsen som delegerede til at repræsentere lokalforeningen ved landsforeningens repræsentantskabsmøde i Brøndby lørdag den 7. marts 2020.

ad 10: Eventuelt

Medlemmerne opfordres til, at tage dannebrogsbilleder og sende dem til e-mailadressen dannebrog@postkasse.com.

Medlemmerne opfordres til at meddele alle ændringer af egne elektroniske mailadresser til foreningens e-mailadresse på dannebrog@postkasse.com. Hermed kan udgifter til porto og postforsendelse nedbringe lokalforeningens administrationsomkostninger.  
Kan valdemarsflag rekvireres ved kassereren? Det blev oplyst at et ark valdemarsflag bliver udsendt sammen med et brev og foreningens årsskriftet. Det er uden udgifter for lokalforeningen eftersom vi ’fylder’ kuverten helt op til portoen  
Dirigenten afsluttede herefter generalforsamlingen i Danmarks-Samfundets lokalafdeling for Storkøbenhavn. 

Lokalforeningens formand Chr. Ankerstjerne Rønneberg takkede dirigenten for en kompetent styring og gennemførelse af årets generalforsamling. 

